Neeraj Chopra Javelin Throw പാക് താരം ജാവലിന് എടുത്തത് എന്തിന്? മറുപടിയുമായി നീരജ് ചോപ്ര ടോക്യോ ഒളിമ്ബിക്സില് ജാവലിന് ത്രോ ഫൈനല് മത്സരത്തില് പാകിസ്താന് താരമായ അര്ഷദ് നദീം തന്റെ ജാവലിന് എടുത്തത് വിവാദമാക്കുന്നവര്ക്കെതിരെ വിഷയത്തില് സ്ഥിരീകരണം നല്കി നീരജ് ചോപ്ര സ്വയം രംഗത്ത്. സ്ഥാപിത താത്പര്യങ്ങള്ക്കും അനാവശ്യ പ്രചാരങ്ങള്ക്കും വേണ്ടി തന്റെ പേര് ഉപയോഗിക്കുന്നതില് നിന്നും പിന്മാറണമെന്നും തന്റെ വാക്കുകള് ഇത്തരത്തില് വളച്ചൊടിക്കപ്പെട്ടതില് നിരാശയുണ്ടെന്നുമാണ് നീരജ് ചോപ്ര പറഞ്ഞത്.ജാവലിന് ത്രോ ഫൈനല് മത്സരത്തിനിടെ നീരജിന്റെ ജാവലിനുമായി പാക് താരമായ അര്ഷദ് നില്ക്കുന്നതും താരത്തിന്റെ കയ്യില് നിന്നും നീരജ് ചോപ്ര ജാവലിന് വാങ്ങി തന്റെ ആദ്യ ശ്രമത്തിനായി പോകുന്ന വീഡിയോ സമൂഹ മാധ്യമങ്ങളില് വ്യാപകമായി പ്രചരിച്ചിരുന്നു. പാക് താരത്തിന്റെ പെരുമാറ്റത്തിനെതിരെ വിമര്ശനങ്ങള് ഉയരവെയാണ് നീരജ് പ്രതികരണവുമായി എത്തുന്നത്. എല്ലാവര്ക്കും അവരുടെ ജാവലിന് ഉണ്ടാകുമെങ്കിലും, അവര്ക്ക് ഏത് ജാവലിന് വെച്ചും മത്സരിക്കാമെന്നും അത് സ്വന്തം ജാവലിന് ആവണം എന്ന നിയമം ഇല്ലെന്നും നീരജ് കൂട്ടിച്ചേര്ത്തു. ഒളിമ്ബിക്സില് ഫൈനലില് ആദ്യ ശ്രമത്തിനായി എത്തിയപ്പോഴാണ് എന്റെ ജാവലിന് കാണാനില്ലെന്ന് മനസിലായത്. ഈ സമയം പാക് താരം അര്ഷാദ് എന്റെ ജാവലിനുമായി പരിശീലനത്തിന് പോകുന്നത് കണ്ടു. ഇതെന്റെ ജാവലിനാണ്, എനിക്ക് ഇപ്പോള് ത്രോ ഉണ്ടെന്ന് പറഞ്ഞപ്പോള്, അര്ഷദ് എന്റെ ജാവലിന് തിരികെ തന്നു. അതാണ് സംഭവിച്ചത്. ഇക്കാരണം കൊണ്ടാണ് ആദ്യത്തെ ശ്രമം ധൃതിയില് ചെയ്യേണ്ടി വന്നത്. എന്നാല് ഇതിനെ സമൂഹമാധ്യമങ്ങളില് തെറ്റായിട്ടാണ് വ്യാഖാനിക്കപെട്ടത്, ഇതില് നിരാശയുണ്ട്. കായിക മത്സരങ്ങള് എന്നും എല്ലാവരെയും ഒരുപോലെ കാണാനും ഒപ്പം നില്ക്കാനുമാണ് പഠിപ്പിച്ചിട്ടുള്ളത്. നീരജ് ചോപ്ര പറഞ്ഞു.ടോക്യോയില് യോഗ്യത റൗണ്ടില് മികച്ച പ്രകടനം നടത്തി ഒന്നാമനായി ഫൈനലില് പ്രവേശിച്ച നീരജ് ചോപ്ര ഫൈനലിലും അതേ പ്രകടനമാണ് തുടര്ന്നത്. ഫൈനലില് ആത്മവിശ്വാസത്തോടെ ഇറങ്ങിയ താരം ആദ്യത്തെ ശ്രമത്തില് 87.02 മീറ്റര് കണ്ടെത്തി, രണ്ടാം ശ്രമത്തില് ഈ ദൂരം മെച്ചപ്പെടുത്തി 87.59 മീറ്റര് കണ്ടെത്തിയാണ് ഒളിമ്ബിക്സ് മാമാങ്കത്തില് ഇന്ത്യക്കായി ചരിത്ര നേട്ടം കുറിച്ചത്. നീരജ് ചോപ്രയുടെ സ്വര്ണ മെഡലിന്റെ ബലത്തില് ഇന്ത്യ ഒളിമ്ബിക്സില് തങ്ങളുടെ എക്കാലത്തെയും മികച്ച മെഡല്വേട്ട കുറിക്കുകയും ചെയ്തിരുന്നു. നീരജിന്റെ സ്വര്ണമുള്പ്പെടെ ഏഴ് മെഡലുകളാണ് ഇന്ത്യ ടോക്യോയില് നിന്നും നേടിയത്. സ്വര്ണം നേടി രാജ്യത്തിന്റെ അഭിമാനം ഉയര്ത്തിയ താരത്തിന് സമ്മാനപ്പെരുമഴയാണ് ലഭിച്ചത്. സമ്മാനത്തുക ഇനത്തില് ഏകദേശം 13 കോടിയോളം രൂപ ലഭിച്ച താരത്തിന് സര്ക്കാര് ജോലിയും വാഹന നിര്മാതാക്കളായ മഹീന്ദ്രയുടെ പുതിയ മോഡലായ എക്സ്യുവി 700ഉം സമ്മാനമായി ലഭിച്ചിരുന്നു.